Twee dood, ouer gewond na skietery by skool | Maroela Media
Die toneel. Foto: ANA
Twee rowers is Donderdag by die Edenvale High School in Edenvale aan die Oos-Rand doodgeskiet.
Kapt. Kay Makhubele, woordvoerder van die polisie, het gesê nog 'n rower is gewond maar kon daarin slaag om saam met twee van sy makkers te ontsnap.
Volgens Makhubele het die polisie op die toneel aangekom toe die rowers besig was om op die vlug te slaan en het 'n skietgeveg uitgebreek.
Die verdagtes het met 'n onbekende bedrag kontant gevlug. Volgens Makhubele is op 'n AK47 en twee handwapens beslag gelê.
Steve Mabona, woordvoerder van die Gautengse onderwysdepartement, het gesê een van die rowers het hom as 'n ouer voorgedoen en dat die rowers so toegang tot die skool gekry het.
Volgens Mabona het een van die rowers 'n ouer by die skool se motor gesteel en is die ouer geskiet en gewond. Geen leerders of onderwysers is tydens die voorval gewond nie. Panyaza Lesufi, LUR vir onderwys in Gauteng, was ook by die skool na die voorval.
Die skool het intussen in 'n kort verklaring die voorval bevestig en gesê die onderwysdepartement het toestemming gegee dat eksamens wat Vrydag afgelê sou word na Maandag skuif. Die skool sal egter Vrydag van 08:00 tot 13:00 oop wees vir leerders wat berading verlang.
Een van die rowers wat doodgeskiet is.
Die wapens waarop beslag gelê is.
Edenvale In die nuus
Dit is skokkend dat daar deesdae so gereeld gehoor word van voorvalle by skole. Veiligheid by alle skole moet opgeskerp word.
Kan die BLF dalk vir ons sê of dit die rowers wat geskiet is, se voorvaders is wat hulle gestraf het?
Mense wat word van die land???
So nou beroof hulle die skole. Wat nog?
Dit gaan net so erg in hierdie rommel-land soos oorsee,die knders gaan GEEN geleerdheid kry op die manier nie!lyk my home schooling gaan dalk Al oplossing wees,?